ଜେଲରେ ସ୍ଥିତି ଗମ୍ଭୀର ! ଖୁବ୍ଶୀଘ୍ର ମୁକ୍ତି ପାଇବେ କଏଦୀ.. - OTV Khabar. Senco-INTERSTITIAL-Ad\nନୂଆଦିଲ୍ଲୀଃ ଜେଲରୁ ମୁକ୍ତି ପାଇବେ କଏଦୀ । କରୋନା କାଳରେ ଜେଲରେ ରହିଲେ କଏଦୀଙ୍କ ପାଇଁ ବିପଦ ରହିଛି। ତେଣୁ ତାଙ୍କୁ ତୁରନ୍ତ ଜାମିନ ପ୍ରଦାନ କରାଯିବା ଉଚିତ୍ । ଏଭଳି ଏକ ସମ୍ବେଦନଶୀଳ ପ୍ରସଙ୍ଗ ଉପରେ ପୁଣି ଥରେ ଚର୍ଚ୍ଚା ଆରମ୍ଭ ହୋଇଛି । ସୁପ୍ରିମକୋର୍ଟ ନିଜେ ଏନେଇ ପଦକ୍ଷେପ ନେଇଛନ୍ତି । ଖୁବ୍ଶୀଘ୍ର ଏଥିପାଇଁ ଏକ କମିଟି ଗଠନ କରାଯିବ ଏବଂ କିଛି ନିର୍ଦ୍ଧିଷ୍ଟ ବର୍ଗର କଏଦୀଙ୍କୁ ତୁରନ୍ତ ଜାମିନ ପ୍ରଦାନ କରି ଜେଲରୁ ବିଦା କରାଯିବ । ତିହାର ଜେଲରେ ଏକାଥରେ ୧୯୦ ଜଣ କଏଦୀ କରୋନା ସଂକ୍ରମଣ ହେବା ସହ ଦୁଇ ଜଣଙ୍କ ମୃତ୍ୟୁ ହେବା ପରେ କଏଦୀଙ୍କୁ ଜାମିନ ପ୍ରଦାନ ପାଇଁ ଆରମ୍ଭ ହୋଇଛି ପ୍ରକ୍ରିୟା । ସୁପ୍ରିମକୋର୍ଟ କହିଛନ୍ତି, ଖୁବ୍ଶୀଘ୍ର ଏନେଇ ନୋଟିସ ଜାରି କରାଯିବ । ଗତବର୍ଷ ମଧ୍ୟ ଏହିଭଳି ଏକ ନିଷ୍ପତି ନିଆଯାଇଥିଲା । କିଛି ନିର୍ଦ୍ଧିଷ୍ଟ ନିୟମ କାନୁନ ଅନୁଯାୟୀ କଏଦୀଙ୍କୁ ଜେଲରୁ ବାହାର କରାଯାଇଥିଲା ।\nଶୁକ୍ରବାର ହୋଇଥିବା ଶୁଣାଣିରେ ସିଜେଆଇ ଏନ୍ ଭି ରମଣା କହିଛନ୍ତି ଯେ ସାମ୍ପ୍ରତିକ ପରିସ୍ଥିତି ଅତ୍ୟନ୍ତ ବିପଜ୍ଜନକ । କରୋନାର ଦ୍ୱିତୀୟ ଲହର ପୂର୍ବ ଅପେକ୍ଷା ଅଧିକ ଭୟଙ୍କର ହେବାର ସମ୍ଭାବନା ରହିଛି । ଗତ ଥର ଦାଖଲ ହୋଇଥିବା ଆବେଦନ ଗୁଡ଼ିକର ପୁନର୍ବିଚାର କରାଯିବା ଆବଶ୍ୟକ । ସଲିସିଟର ଜେନେରାଲ ତୁଷାର ମେହେଟ୍ଟା କହିଛନ୍ତି ଯେ, ୨୩ ମାର୍ଚ୍ଚ ୨୦୨୦ରେ ଏକ ଉଚ୍ଚ କ୍ଷମତା ସମ୍ପନ୍ନ କମିଟି ଗଠନ ପାଇଁ ସୁପ୍ରିମକୋର୍ଟ ନିର୍ଦ୍ଦେଶ ଦେଇଥିଲେ । ଏହି କମିଟି ବନ୍ଦୀମାନଙ୍କୁ ମୁକ୍ତ କରିବା ପାଇଁ ଗାଇଡଲାଇନ ପ୍ରସ୍ତୁତ କରିଥିଲା ।\nଯେଉଁଭଳି ମାତ୍ରାରେ ଏବେ କରୋନା ସଂକ୍ରମଣ ବୃଦ୍ଧି ପାଉଛି, ଏହାକୁ ଦୃଷ୍ଟିରେ ରଖି ପୁଣି ଥରେ କମିଟି ଗଠନ କରାଯାଇପାରେ ବୋଲି ସୁପ୍ରିମକୋର୍ଟ କହିଛନ୍ତି । ଏହାସହ ଜେଲ୍ରେ ଅଧିକ ଭିଡ଼ କାରଣରୁ ପରିସ୍ଥିତି ଅତ୍ୟନ୍ତ ଖରାପ ରହିଥିବା ମଧ୍ୟ କହିଛନ୍ତି । ତେଣୁ ଏଦିଗରେ ତୁରନ୍ତ ପଦକ୍ଷେପ ଜରୁରୀ ହୋଇପଡ଼ିଛି । ଗତ ଥର ମୁକ୍ତ ହୋଇଥିବା ୯୦ ପ୍ରତିଶତ କଏଦୀ ଫେରି ଆସିଛନ୍ତି । ତେଣୁ ଅଧିକାଂଶ ଜେଲ ଏବେ କଏଦୀରେ ଭର୍ତ୍ତି । ବରିଷ୍ଠ ଆଇନଜୀବୀ କଲିନ୍ ଗୋନ୍ସାଲଭେସ୍ ପରାମର୍ଶ ଦେଇଛନ୍ତି ଯେ, ଯେଉଁ କଏଦୀମାନଙ୍କୁ ଜାମିନରେ ମୁକ୍ତ କରାଯାଇଥିଲା ଆଉ ଏବେ ପୁଣି ଜେଲକୁ ଫେରି ଆସିଛନ୍ତି, ସେମାନଙ୍କୁ ତୁରନ୍ତ ନିୟମିତ ଜାମିନରେ ଛାଡି ଦିଆଯାଉ ।\nତିହାର ଜେଲରେ ୧୯୦ କଏଦୀ ଆକ୍ରାନ୍ତ\nରାଜଧାନୀ ଦିଲ୍ଲୀର ସବୁଠାରୁ ବଡ଼ ଜେଲ ହେଉଛି ତିହାର ଜେଲ । ତିହାର ଜେଲ କର୍ତ୍ତୃପକ୍ଷଙ୍କଠାରୁ ମିଳିଥିବା ସୂଚନା ଅନୁଯାୟୀ ୧୯୦ ଜଣ କଏଦୀ କରୋନା ସଂକ୍ରମିତ ହୋଇସାରିଛନ୍ତି । ସେଥିମଧ୍ୟରୁ ଦୁଇ ଜଣଙ୍କ କରୋନା ଯୋଗୁଁ ମୃତ୍ୟୁ ମଧ୍ୟ ହୋଇଛି । ଅନ୍ୟପଟେ ଏବେ ସୁଦ୍ଧା ୧୨୧ ଜଣ କଏଦୀ କରୋନାରୁ ସୁସ୍ଥ ହୋଇସାରିଛନ୍ତି । ବର୍ତ୍ତମାନ ଦିଲ୍ଲୀର ଜେଲରେ ସକ୍ରିୟ ମାମଲା ସଂଖ୍ୟା ୬୭ ହଜାର ରହିଛି । ଯଦି ଜେଲ କର୍ମଚାରୀଙ୍କ ବିଷୟରେ କହିବା ତେବେ ବର୍ତ୍ତମାନ ପର୍ଯ୍ୟନ୍ତ ୩୦୪ ଣ ଜେଲର କର୍ମଚାରୀ କରୋନା ସଂକ୍ରମିତ ହୋଇସାରିଛନ୍ତି । ସେଥିମଧ୍ୟରୁ ୨୯୩ ଜଣ ସୁସ୍ଥ ହୋଇସାରିଛନ୍ତି । ଆଉ ୧୧ ଜଣ ଏବେ ବି ପଜିଟିଭ ଅଛନ୍ତି । ଏହି ୧୧ ଜଣଙ୍କ ମଧ୍ୟରେ ମାଣ୍ଡୋଲି ଜେଲର ଜେଲ ଅଧୀକ୍ଷକ ଅନୀତା ଦୟାଲ ଏବଂ ଦୁଇଜଣ ଜେଲ ଡାକ୍ତର ମଧ୍ୟ ସାମିଲ ଅଛନ୍ତି ।
